CELEX: C2005/271/31
Language: sk
Date: 2005-10-29 00:00:00
Title: Vec C-330/05: Návrh na začatie prejudiciálneho konania podaný uznesením Hovrätten för övre Norrland z 22. augusta 2005, ktorý súvisí s konaním: Per Fredrik Lennart Granberg proti Lokal åklagare I Haparanda

29.10.2005   
            
            
               SK
            
            
               Úradný vestník Európskej únie
            
            
               C 271/17
            
         Návrh na začatie prejudiciálneho konania podaný uznesením Hovrätten för övre Norrland z 22. augusta 2005, ktorý súvisí s konaním: Per Fredrik Lennart Granberg proti Lokal åklagare I Haparanda
   (Vec C-330/05)
   (2005/C 271/31)
   Jazyk konania: švédčina
   Hovrätten för övre Norrland podal uznesením z 22. augusta 2005 na Súdny dvor Európskych spoločenstiev návrh na začatie prejudiciálneho konania, ktorý súvisí s konaním: Per Fredrik Lennart Granberg proti Lokal åklagare I Haparanda, a bol doručený do kancelárie Súdneho dvora 6. septembra 2005.
   Hovrätten för övre Norrland žiada Súdny dvor, aby rozhodol o nasledujúcich otázkach:
   
               1.
            
            
               Umožňuje článok 9 ods. 3 smernice 92/12/EHS (ďalej len „smernica“) členským štátom vyňať minerálne oleje z pôsobnosti článku 8 smernice tým spôsobom, že členský štát môže stanoviť, že súkromná osoba, ktorá sama kúpila minerálne oleje pre vlastné použitie v inom členskom štáte, v ktorom boli uvoľnené na spotrebu, a sama ich prepravila do členského štátu určenia, musí zaplatiť spotrebnú daň v tomto členskom štáte bez ohľadu na to, akým spôsobom boli minerálne oleje prepravené?
            
         
               2.
            
            
               V prípade kladnej odpovede na otázku 1, je článok 9 ods. 3 smernice v súlade so základnými zásadami Zmluvy o voľnom pohybe tovarov a zásadou proporcionality, keďže zjavným cieľom článku 9 ods. 3 smernice je zabrániť súkromným osobám prepravovať minerálne oleje, tým, že stanovuje výnimku zo zásady, že z výrobkov, získaných súkromnými osobami pre ich vlastné použitie a nimi prepravovaných, sa spotrebná daň má vyberať v členskom štáte, v ktorom boli získané, a je takýto účel v súlade s právnym základom, ktorý Rada uplatnila pre túto smernicu alebo je článok 9 ods. 3 smernice, neplatný?
            
         
               3.
            
            
               V prípade zápornej odpovede na otázku 1, predstavuje preprava 3 000 litrov minerálneho oleja pomocou troch „IBC“ nádrží, ktoré možno povoliť pre odbornú prepravu nebezpečných tovarov, vrátane tekutín, naložených súkromnou osobou na dodávku, atypický spôsob prepravy v zmysle článku 9 ods. 3 smernice?
            
         
               4.
            
            
               Je v súlade s článkom 7 ods. 4, aby členský štát prijal právnu úpravu, podľa ktorej súkromná osoba, ktorá sama získala minerálne oleje pre vlastné použitie v inom členskom štáte, v ktorom boli uvoľnené na spotrebu, a sama ich atypickým spôsobom prepravila v zmysle článku 9 ods. 3 smernice do členského štátu určenia, je povinná poskytnúť záruku na úhradu spotrebnej dane a pri preprave mať pri sebe zjednodušený sprievodný dokument a potvrdenie o poskytnutej záruke za úhradu spotrebnej dane?